text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 29 август 2013 година
  за изменение на приложение Д към Директива 91/68/ЕИО на Съвета по отношение на образците на ветеринарни здравни сертификати за търговия в Съюза с животни от рода на овцете и козите, както и ветеринарно-санитарните изисквания, свързани с болестта скрейпи
  (нотифицирано под номер C(2013) 5527)
  (текст от значение за ЕИП)
  (2013/445/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 91/68/ЕИО на Съвета от 28 януари 1991 г. за ветеринарно-санитарните изисквания относно търговията с овце и кози в рамките на Общността (1), и по-специално член 14, параграф 2 от нея,
  като има предвид, че:
  (1)
  С Директива 91/68/ЕИО се определят ветеринарно-санитарните изисквания относно търговията с овце и кози в рамките на Съюза. В нея се предвижда, inter alia, че по време на транспортиране до местоназначението овцете и козите са придружени от ветеринарен здравен сертификат, който отговаря на образец I, II или III, които фигурират в приложение Д към посочената директива.
  (2)
  С Регламент (ЕО) № 999/2001 на Европейския парламент и на Съвета (2) се определят правила за превенция, контрол и ликвидиране на трансмисивни спонгиформни енцефалопатии (ТСЕ) при говеда, овце и кози. В приложение VII към посочения регламент са определени мерките за контрол и ликвидиране на ТСЕ. Освен това в глава А от приложение VIII към същия регламент се определят условията за търговия вътре в Съюза с живи животни, сперма и ембриони.
  (3)
  В светлината на новите научни доказателства Регламент (ЕО) № 999/2001 беше изменен с Регламент (ЕС) № 630/2013 на Комисията (3). С измененията на Регламент (ЕО) № 999/2001 бяха премахнати повечето от ограниченията по отношение на нетипичната скрейпи. С тях също така продължи привеждането в съответствие на разпоредбите, свързани с търговията в Съюза с овце и кози, със стандартите на Световната организация за здравеопазване на животните (OIE), с цел да се отрази по-строгият подход по отношение на класическата скрейпи.
  (4)
  Образците на ветеринарни здравни сертификати II и III, посочени в приложение Д към Директива 91/68/ЕИО, следва да бъдат съответно изменени, с цел да се отразят изискванията относно търговията в Съюза с овце и кози, предвидени в Регламент (ЕО) № 999/2001, изменен с Регламент (ЕС) № 630/2013.
  (5)
  В допълнение форматът на образците на ветеринарните здравни сертификати I, II и III, посочени в приложение Д към Директива 91/68/ЕИО, следва да се адаптира към формата, предвиден в Регламент (ЕО) № 599/2004 на Комисията (4).
  (6)
  Поради това Директива 91/68/ЕИО следва да бъде съответно изменена.
  (7)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Приложение Д към Директива 91/68/ЕИО се заменя с текста в приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 29 август 2013 година.